open-index/open-wikipedia-markdown huggingface dataset:
Optiline andmekandja

**Optiline andmekandja** on mäluseade (välismälu), millele kirjutatakse ja millelt loetakse teavet valgusega (laserkiirega).

CD-, CD-ROM-, DVD-ROM- ja DVD-Video-tüüpi optilised kettad on ainult lugemiseks. Teave on neile tehases salvestatud ja seda ei saa muuta ega kustutada. CD-R-, DVD-R- ja WORM- (*Write Once, Read Many*) tüüpi optilised kettad on ühekordse kirjutamisega. Kasutaja saab neile teavet salvestada, aga ainult ühe korra ja pärast seda muuta ega kustutada ei saa. CD-RW-, DVD-RAM-, DVD-RW- ja magnetoptilised kettad on korduvkirjutamisega.

Korduvkirjutamisega ketaste juures kasutatakse kas magnetoptilist või faasiüleminekutehnoloogiat. Magnetoptilised kettad on eriti vastupidavad ja neid kasutatakse peamiselt mitut kassetti sisaldavates raamatukogudes. Faasiüleminekuga kettad, näiteks CD-RW ja DVD-RAM, on odavamad laiatarbekaubad ning prognoositakse, et DVD-RAM muutub eriti populaarseks.

Optiliselt andmekandjalt teabe lugemise seade on optilise andmekandja luger.

Teabe leidmiseks optiliselt kettalt kasutatakse otsepöördust.

Optilistel ketastel on magnetketaste (diskett ja kõvaketas) ees märgatavad eelised. Neil pole vaja karta magnetpeade purunemist ega seda, et salvestatud teave rikneb väliste magnetväljade toimel. Optilised kettad on vähem tundlikud kõrgete ja madalate temperatuuride suhtes ning nende kasutusiga on märgatavalt pikem, isegi 30 aastat.

2007. aastal hinnati, et kogu maailmas salvestatud teabest on 27% optilistel andmekandjatel.

## Laserketas

Laserketastest on tuntumad pooljuhtlaseritega kirjutatavad-loetavad polükarbonaatkettad, millel on alumiiniumist salvestuskiht: Compact Disc (CD), DVD ja Blu-ray Disc (BD).

## [[Kristallmälu]]

Korrapärase struktuuriga kristallid on head ja kindlad andmekandjad ainult kindlates tingimustes.

## [[Hologramm]]
* Holograafiline universaalketas

## Viited
Angoobmaal

**Angoobmaal** (ka **metsomajoolika**) on keraamiline ehismaal, mida teostatakse niiskele savile eri värvi angoobe peale kandes. Angoobi võib keraamilisele esemele kanda pintsli, kõrre või mõne muu esemega.

Tegemist on ühe variandiga glasuurialuse maali tehnikast.

Ilma eelneva jooniseta improviseeritud angoobmaali pealekandmist nimetatakse **pastillaažiks**.
Laama

**Laama** (tiibeti keeles *bla ma *‘kõrgemat ei ole’; sanskriti keeles गुरु *[[guru]]* 'õpetaja') on tiibeti budismis õpetaja, kõrgema munga või vaimuliku tiitel.

Enamikus tiibeti budismi koolkondades on kehtestatud formaalsed nõuded, millele inimene peab vastama enne, kui talle laama tiitel antakse, näiteks vaimuliku hariduse täiskursuse omandamine ja vastavate eksamite sooritamine, kolmeaastane eraklus jms.

## Vaata ka

*dalai-laama 
*pantšen-laama
Nõukogude Eesti

**Nõukogude Eesti** oli *de facto* Eestimaa Nõukogude Täitevkomitee võimu aluse maa-ala endises Eestimaa kubermangus mitteametlik nimetus (ametlikku ei olnud). 5. novembril 1917, 2 päeva enne Oktoobrirevolutsiooni Petrogradis, haaras Eestimaa Nõukogude Täitevkomiteele alluv Eestimaa Sõja-Revolutsioonikomitee eesotsas Jaan Anveltiga Tallinnas võimu. 8. novembril 1917 kuulutas Eestimaa Nõukogude Täitevkomitee end kõrgeimaks võimuks Eestimaal. 

Eestimaa Nõukogude Täitevkomitee alustas "kodanluse" vara natsionaliseerimisega ning kuulutas välja sellekohased dekreedid. Natsionaliseeriti 2 400 000 ha maad, kõik pangad, tehastes ning vabrikutes seati sisse tööliskontroll, likvideeriti seisused ja seisuslikud privileegid. 

28. novembril 1917 kuulutas Eestimaa Kubermangu Ajutine Maanõukogu ennast kõrgeimaks võimuks Eestis. 19. veebruaril 1918. a moodustas Maanõukogu Vanematekogu Eesti Päästekomitee, millele anti kogu riiklik võim Eestis. Päästekomitee liikmed olid Konstantin Konik, Konstantin Päts ja Jüri Vilms). Samal päeval võttis Vanematekogu vastu otsuse avaldada Eesti iseseisvuse manifest. 24. veebruaril 1918 avaldas Maanõukogu Vanematekogu Manifesti Kõigile Eestimaa Rahvastele, millega kuulutati välja iseseisev Eesti Vabariik. Samal päeval nimetas Päästekomitee ametisse 13-liikmelise Eesti Ajutise Valitsuse eesotsas Konstantin Pätsiga. Välisministri kohuseid täitis Jaan Poska. 

20. veebruaril 1918 maabusid Saksa väed, mis juba mõnda aega Eesti saari enda käes hoidsid, Virtsus. Sellega oli invasioon Mandri-Eestisse alanud. 1918. aasta veebruari keskpaigas asusid Saksa väed maailmasõja idarindel pealetungile ja tungisid saartelt Mandri-Eestisse. 

24. veebruaril 1918 enne Saksa vägede poolt Tallinna vallutamist lahkusid Eestimaa Nõukogude Täitevkomitee liikmed läbi Soome Nõukogude Venemaale. 

25. veebruaril jõudsid saksa väed - 8. armee Tallinnasse ning 4. märtsiks Narva. Saksa okupatsioon kestis 1918.a. veebruarist novembrini. Ajutist Valitsust ei tunnustatud, saadeti laiali rahvusväeosad, osa riigitegelasi vangistati. Majandus allutati Saksamaa vajadustele. Kultuuripoliitika eesmärgiks sai eestlaste saksastamine. Baltisakslased moodustasid Balti hertsogiriigi. 

1918. aasta lõpus, kui Punaarmee Eestit vallutama asus, moodustati selle okupeeritud alade valitsemiseks Eesti Töörahva Kommuuni nimeline valitsusorgan, mille juhiks oli taas Jaan Anvelt.

## Vaata ka

*Balti hertsogiriik
*Eestimaa kubermang
*Eestimaa Kubermangu Ajutine Maanõukogu
*Eestimaa Nõukogude Täitevkomitee
*Eestimaa Sõja-Revolutsioonikomitee
*Eesti Töörahva Kommuun
*Saksa okupatsioon Eestis (1917–1918)

## Viited
Santa Maria (Rio Grande do Sul)

**Santa Maria** on linn Brasiilias Rio Grande do Suli osariigis. Asub osariigi keskosas, Porto Alegrest 290 km lääne pool.

Linnas on mitu avalik-õiguslikku ja eraülikooli ning Brasiilia sõjaväeüksusi.

## Välislingid

*http://www.santamaria.rs.gov.br/
São Paulo osariik

**São Paulo osariik** on Brasiilia 1. järgu haldusüksus Kagupiirkonnas.

Osariik jaguneb 645 omavalitsusüksuseks. Ligi veerand osariigi elanikest elab pealinnas São Paulos. Teised suuremad omavalitsused on Guarulhos, Campinas, São Bernardo do Campo, Osasco, Santo André, São José dos Campos, Sorocaba, Ribeirão Preto ja Santos.

## Osariigi linnu
* Cotia, Pindamonhangaba, São Paulo.

## Viited
Tartu Ülikooli arstiteaduskond

**Tartu Ülikooli arstiteaduskond** kuulub Tartu Ülikooli koosseisu alates ülikooli asutamisest 1632. aastal.
 
Arstiteaduskonda kuulub 8 prekliinilist instituuti, farmaatsia instituut ning 17 kliinikut. Lisaks neile on teaduskonna struktuuris õendusteaduse osakond, meditsiinitehnoloogia keskus, molekulaarse ja kliinilise meditsiini keskus ja vivaarium.

Arstiteaduskond on töötajate arvult ülikooli suurim teaduskond: 2005. aasta lõpus oli arstiteaduskonnas 207 õppejõudu, kellest 30 olid professorid. Teadureid ja vanemteadureid oli teaduskonnas 92.
 
Õppeaastal 2005/2006 õppis arstiteaduskonnas kokku 1923 õppurit:
*põhiõppes 1237, 
*magistriõppes 96, 
*doktoriõppes 118, 
*residentuuris 472.

1991–2005 on arstiteaduskonnast doktorikraadi saanud 114 inimest.

Teaduskonna dekaan oli aastatel 2009–2015 Joel Starkopf.

## Arstiteaduskonnas õpetatavad erialad
### Põhiõpe
*Arstiteaduse eriala
*Hambaarstiteaduse eriala
*Proviisori eriala

### Magistriõpe
*Biomeditsiin
*Rahvatervishoid
*Õendusteadus (osakoormusega)

### Doktoriõpe
*Neuroteadused
*Farmaatsia
*Arstiteadus

## Arstiteaduse õppekava õppeained 2022. aastal sisseastujatele
*anatoomia
*anestesioloogia ja intensiivravi
*biofüüsika
*biokeemia
*bioloogia
*biostatistika
*diagnostika
*epidemioloogia
*esmaabi
*erakorraline meditsiin
*farmakoloogia
*füsioloogia
*geneetika
*histoloogia ja embrüoloogia
*immunoloogia
*keskkonnatervishoid
*kirurgia
*kliiniline patoloogia
*kohtuarstiteadus
*kõrva-nina-kurguhaigused
*ladina keel
*lastehaigused
*meditsiiniajalugu
*meditsiiniteooria ja -eetika
*meditsiiniline biokeemia
*meditsiiniline keemia
*meditsiiniline mikrobioloogia
*naistehaigused
*nahahaigused
*neurokirurgia
*neuroloogia
*onkoloogia
*patoloogiline anatoomia
*patofüsioloogia
*perearstiteadus
*praktika
*psühhiaatria
*radioloogia
*silmahaigused
*sisehaigused
*suguhaigused
*suhtlemine
*sünnitusabi
*taastusravi
*teadustöö
*tervise edendamine
*tervishoiukorraldus
*toksikoloogia
*töötervishoid
*õendustoimingud

## Vaata ka
*Tartu Ülikooli biomeditsiini instituut
*Tartu Ülikooli psühhiaatria õppetool

## Välislingid
*Tartu Ülikooli Arstiteaduskonna koduleht
*Biomeedikum
*EAÜS
*SA TÜK Kliinikum

; Õppevahendid arstiteaduskonna üliõpilastele 
* Oivi Uibo, Heli Grünberg, Eha Kallas, Tiina Talvik, "LASTEHAIGUSTE PROPEDEUTIKA ALGTÕED. Õppevahend arstiteaduskonna üliõpilastele", Tartu Ülikooli Kirjastus, 2010
Nikolai Pirogov

**Nikolai Pirogov** (vene keeles Николай Иванович Пирогов); 25. november 1810 Moskva – 5. detsember 1881 Višnja (hiljem Pirogovo; praegu Vinnõtsja, Ukraina) oli vene kirurg, anatoom ja pedagoog.

## Akadeemiline karjäär
Pirogov lõpetas 1828. aastal Moskva ülikooli, õppis aastatel 1828–1832 Tartu ülikooli Professorite Instituudis, kaitses 1832. aastal doktoriväitekirja, oli aastatel 1836–1841 professor Tartus ja 1841–1857 Peterburis. 1847. aastal võeti ta Peterburi Teaduste Akadeemia liikmeks. 1852. aastal nimetati ta Tartu Ülikooli auliikmeks. 

## Meditsiinitöö
Teda peetakse välikirurgia ja topograafilise anatoomia rajajaks. Ta oli üks esimesi arste Euroopas, kes kasutas narkoosiks eetrit, võttis kasutusele jäiga kipsmähise ja arendas jala amputeerimisel luuplastikat.

1855. aastal, Krimmi sõja ajal, oli Pirogov ümberpiiratud Sevastopoli peaarst. Seal hakkaski ta kasutama kipsmähiseid, mis vähendas vajadust amputeerimise järele. Samuti juhtis Pirogov meditsiiniõdede koolitust ja tööd – meditsiiniõed võeti tööle umbes kuu aega pärast seda, kui vastaspoolel alustas oma analoogilist tööd Florence Nightingale.

Pirogov juurutas Krimmi sõja ajal uue haavatute eest hoolitsemise strateegia. Haavatud vaadati põhjalikult läbi juba esimeses sidumispunktis. Kergemate haavadega haavatud evakueeriti tagalasse, kus neid hakati ravima statsionaarsetes sõjaväehaiglates, aga raskemate haavadega haavatuid opereeriti kohapeal, välitingimustes. Seetõttu loetakse Pirogovi ka lahinguväljakirurgia rajajaks.

1859. aastal avaldas ta anatoomiaatlase, mille pildid olid tehtud inimese külmutatud lõikude järgi.

## Mälestuse jäädvustamine

Nikolai Pirogovi mälestuseks on talle Tartus tema järgi nimetatud Pirogovi platsile püstitatud monument, samuti on Gildi tänav Tartus vahepeal kandnud tema nime. Ka Kalevi tänav oli aastail 1911 kuni 1919 N.Pirogovi tänav. 

Suure osa oma elust Ukrainas veetnud Pirogovi palsameeritud keha säilitatakse Vinnõtsjas spetsiaalselt tema mälestustele pühendatud kirikus. Sealsamas lähedal tema kunagises mõisas tegutseb tänapäeval tema majamuuseum.

1947. aastal valmis stuudios Lenfilm mängufilm "Pirogov"

## Kirjandus
*Mogilevski, Boris. "Nikolai Ivanovitš Pirogov 1810–1881: [elu ja tegevus]". Tallinn, 1954
*Toomsalu, Maie. "Nikolai Pirogov" // "Tartu Ülikooli Vana Anatoomikumi professorid". Tartu, 2002, lk. 149–154
*Афанасьев, В. А. "Из дерптской жизни Н. И. Пирогова" // "Труды и протоколы заседаний Медицинского общества имени Н. И. Пирогова при имп. Юрьевском университете". г. 3, 1910/1911. Юрьев, 1912
* Igor Samohvalov jt. Sõjakirurg Nikolai Pirogov. Eesti Arst, 2011.
* Nikolai Pirogov. "Elu küsimusi. Vana arsti päevaraamat". Vene keelest tõlkinud Ilona Martson ja Georg Loogna. Saatesõna kirjutanud Ilona Martson. Loomingu Raamatukogu 2025, 24–26.

## Välislingid

*Teoseid
*Eduard Hau litograafia Nikolai Pirogovist
*Nikolai Pirogovi rindportree ovaalis
*Väljavõte andmebaasist: Nimekad teadlased Tartu Ülikoolis
* Boris Veizenen, "Nikolai Pirogov (1810 – 1881)", EEVA: Eesti vanema kirjanduse digitaalne tekstikogu

## Viited
Sharon Stone

**Sharon Vonne Stone** (sündinud 10. märtsil 1958 Meadville'is Pennsylvanias) on filmiauhinnale Oscar nomineeritud ning Emmy ja Kuldgloobusega pärjatud USA filminäitleja, filmiprodutsent ja endine modell. 

Ta on tuntud eeskätt filmidest "Ürginstinkt", "Kasiino", "Kiirem jääb ellu" ja "Bobby".

## Välislingid
*
Nõukogude Venemaa

**Nõukogude Venemaaks** (vene keeles Российская Советская Республика) nimetatakse mitteametlikult Venemaad alates Venemaa Nõukogude Vabariigi väljakuulutamisest II Ülevenemaalise Nõukogude Kongressi seadlusega 7. novembril (vkj 25. oktoobril) 1917 kuni 30. detsembrini 1922, mil sellest sai liiduvabariik Nõukogude Sotsialistlike Vabariikide Liidu koosseisus (19. juulist 1918 kandis see ametlikku nime Venemaa Sotsialistlik Föderatiivne Nõukogude Vabariik).

III Ülevenemaalisel Nõukogude Kongressil 10. juulil 1918 vastu võetud ja 19. juulil jõustunud Venemaa SFNV Konstitutsiooni järgi sai riigi ametlikuks nimeks Venemaa Sotsialistlik Föderatiivne Nõukogude Vabariik.
Hoovuste loend

**Hoovuste loendis** on loetletud hoovuseid. 

__NOTOC__

## A
*Alaska hoovus
*Antarktika ringhoovus
*Antilli hoovus

## B
*Benguela hoovus 
*Brasiilia hoovus

## C
*California hoovus

## E
*Ekvatoriaalne vastuhoovus (India ookean)
*Ekvatoriaalne vastuhoovus (Vaikne ookean)

## F
*Falklandi hoovus
*Florida hoovus

## G
*Golfi hoovus
*Guajaana hoovus

## I
*Ida-Aafrika hoovus
*Ida-Austraalia hoovus
*Ida-Grööni hoovus
*Irmingeri hoovus

## K
*Kanaari hoovus
*Kariibi hoovus
*Kuriili hoovus (Oyashio hoovus)
*Kuroshio

## L
*Labradori hoovus
*Leeuwini hoovus
*Lõunapassaathoovus (Atlandi ookean)
*Lõunapassaathoovus (India ookean)
*Lõunapassaathoovus (Vaikne ookean)
*Lääne-Austraalia hoovus
*Lääne-Grööni hoovus
*Läänetuulte hoovus ehk Antarktika ringhoovus

## M
*Madagaskari hoovus
*Mosambiigi hoovus

## N
*Nordkapi hoovus
*Norra hoovus
*Nõelaneeme hoovus

## P
*Peruu hoovus ehk Humboldti hoovus
*Portugali hoovus
*Põhja-Atlandi hoovus
*Põhjapassaathoovus (Atlandi ookean)
*Põhjapassaathoovus (India ookean)
*Põhjapassaathoovus (Vaikne ookean)

## S
*Somaali hoovus

## V
*Vaikse ookeani Põhjahoovus
Saare oja

**Saare oja** on mitme Eesti vooluveekogu nimi:

*Uhmardu jõgi Jõgeva maakonnas
*Viru oja Viljandi maakonnas
Nanomeeter

** Nanomeeter** (tähis **nm**) on SI-süsteemi pikkusühik, mis võrdub miljardiku meetriga:
:1 nm = 10–9 m = 0,000&nbsp;000&nbsp;001 m = 0,001 µm = 1000 pm.

1 ongström (Å)  on 0,1 nanomeetrit.

## Vaata ka
*Meeter
*Ühikute detsimaaleesliited
Eha Raend

**Eha Raend** (29. veebruar 1932 Tallinn – 21. mai 2007 Tartu) oli eesti nahakunstnik.

## Elulugu

Sündinud Tallinnas kunstniku perekonnas, lõpetas ta 1951. aastal Tallinna 7. Keskkooli. Samal aastal alustas ta õpinguid Eesti Riiklikus Kunstiinstituudis, mille lõpetas 1957. aastal nahakunsti erialal.

Tema esimeseks töökohaks oli Tallinna kunstitoodete kombinaat, kus ta oli aastatel 1958–1961 mustritegija. Aastast 1961 oli tema elu seotud peamiselt Tartuga, kus ta töötas aastani 1988 kunstnikuna kunstikombinaadis Ars.

Lisaks oli Eha Raend aastatel 1972–1976 Tartu Kunstikooli õpetaja. Aastatel 1990 ja 1991 juhendas ta sama kooli lõpetajate diplomitöid.

1967. aastast oli ta Eesti Kunstnike Liidu liige.

## Looming

Peamiselt valmistas Eha Raend vool- ja lõiketehnikas esemeid: märkmikke, karpe, kaasi, külalisraamatuid ja köiteid. Loomingu algaastatel iseloomustas tema teoseid ebasümmeetrilisus, oli märgata abstraktsionismi ja rahvakunsti mõjutusi. 1970. aastatest domineerisid Raendi loomingus rohkem loodusteemad. See tingis sümmeetrilisemate vormide ja maalilisema ornamendi kasutuselevõtu.

Tema esimene isikunäitus toimus 1979. aastal Tartu Kunstnike Majas. 

Eha Raendi tuntumate teoste hulka kuuluvad:

*Antoine de Saint-Exupéry "Inimeste maa" nahkköide (1967)
*Astmelised karbid (1975)
*Johann Wolfgang von Goethe "Fausti" nahkköide (1983)
*Marie Underi luuletuste kogu nahkköide (1991)
Anzoátegui osariik

**Anzoátegui osariik** on 1. järgu haldusüksus (osariik) Venezuela lõunaosas. Piirneb põhjas Kariibi merega.

Osariik on loodud 1909. aastal. Halduslikult jaguneb osariik 21 omavalitsusüksuseks.

Osariigi peamised majandusharud on naftatootmine, turism ja kalandus. 

## Välislingid

*Osariigi valitsuse koduleht (*hispaania keeles*)
Apure osariik

**Apure osariik** on 1. järgu haldusüksus (osariik) Venezuela lõunaosas. Piirneb lõunaast Colombiaga.

Osariik on moodustatud 1901. aastal ja sai nime Apure jõe järgi. Halduslikult jaguneb seitsmeks omavalitsusüksuseks. 

## Välislingid

*Osariigi valitsuse koduleht (*hispaania keeles*)
Apure jõgi

**Apure** on jõgi Lõuna-Ameerikas Venezuelas. Saab alguse Sarare ja Uribante jõe ühinemisel. Voolab peamiselt itta ja suubub vasakult Orinocosse. Pikkus 819 km, koos Uribantega 1038 km.

Jões elavad teiste seas jõedelfiinid, kilpkonnad ja piraajad.

Apure ääres asub San Fernando de Apure linn. Jõe järgi on saanud nime Apure osariik.
São Leopoldo

**São Leopoldo** on linn Brasiilias Rio Grande do Suli osariigis. Asub Porto Alegrest 30 km põhjas.

Linn asutati 1824. aastal saksa immigrantide poolt ja seda loetakse saksa kultuuri hälliks Brasiilias.

## Välislingid

*http://www.saoleopoldo.rs.gov.br/
Oskar Ruut

**Oskar Ruut** (sünninimega **Oskar Rosenstock**; 24. aprill 1916 Valga – 4. august 1944 Sinimäed, Eesti) oli Eesti (lipnik) ja Saksa sõjaväelane (Hauptsturmführer) ning jurist.
## Elulugu
Oskar Ruut õppis Valga Algkoolis ja aastatel 1932–1935 Valga Ühisgümnaasiumis. 

Pärast gümnaasiumi lõpetamist astus Ruut kohustusliku ajateenistuse läbimiseks sõjaväkke, kus teenis 3. Üksikus Jalaväepataljonis noorteaega. Pärast noorteaja läbimist ülendati ta kapraliks ja viidi üle 7. Jalaväerügementi. Ta lõpetas 1936. aastal sõjakooli aspirantide klassi. 

Ta õppis Tartu Ülikooli õigusteaduskonnas 1936-1943, kuid ei lõpetanud stuudiumi. 

Ta ülendati 24. veebruaril 1937 lipnikuks.

Ta töötas Raudteevalitsuses.

## Teises maailmasõjas
1941. aastal organiseeris ta Tallinnas põrandaaluse relvastatud rühma võitluseks nõukogude võimu vastu ning osales oma rühmaga linna vabastamisel Punaarmeest.

1942. aasta algul astus ta politseipataljoni ning saadeti 3. märtsil 1942 Leningradi rinde tagalasse. Suvel 1942 autasustati teda vapruse eest Idarindel Idarahvaste medaliga.

Eesti Leegioni moodustamisel astus leegionisse ning saadeti Bad Tölzi ohvitseride kooli. Ohvitseride kooli lõpetas ta väga heade eksamitulemustega ja ülendati kohe obersturmführeriks (leitnandiks) ning saadeti Eesti Vabatahtlike Soomusgrenaderide SS-pataljoni Narva (*Estnisches SS-Freiwilligen Panzergrenadier Bataillon "Narva"*) 4. kompanii ülemaks Dnepri äärde.

Ta tegi kaasa kõik pataljoni Narva lahingud Harkovi piirkonnas, mille eest teda 8. veebruaril 1944 autasustati II klassi Raudristiga ning jäi koos väeosaga Tšerkassõ kotti. Kotist väljamurdmisel näidatud vapruse eest autasustati Ruutu I klassi Raudristi ning jalaväerünnaku märgiga, samuti esitati ta Hauptsturmführeri auastme saamiseks, kuid auastme kinnitus saabus pärast tema surma.

Oskar Ruut, olles pataljoniülema kohustes, tõi pataljoni Narva Ukrainast Tallinna paraadile ja viis sealt Kehrasse ümberformeerimisele.

1. augustil hävitas Ruut kaks vaenlase tanki saades seejuures kolm haava pähe ja paremasse õlga, kuid kahe päeva pärast oli ta jälle rivis.
Oskar Ruut langes 3. augustil 1944 Sinimägede lahingus, olles hävitanud kolm vaenlase tanki, kui neljas T-34 sõitis talle peale.

## Tunnustus
*1942 – Idarahvaste medal
*1944 – Raudristi II klass (8. veebruar 1944)
*1944 – Raudristi I klass
**1944 – Jalaväe Rünnakumärk
*1945. aasta 15. veebruar. Pärast langemist ülendati ta postuumselt SS-Hauptsturmführeriks
**1945. aasta 15. veebruar Jalaväe Auplaat (ainsa eestlasena)

## Isiklikku
Tema isa Krisch Rosenstock sündis Härgmäel 4. mail 1876 ja oli Valga jaamaülem, ema Grete Hendrik sündis 23. novembril 1880 Lukes (Lugaži).

Oskar Ruut on maetud Toila Saksa sõdurite kalmistule. 

## Viited

## Välislingid
*''Album Academicum Universitatis Tartuensis 1918-1944''
*Oskar Ruut Eesti ohvitseride andmekogus
*"Venelased Sinimägedest läbi ei murra!"
Rio de Janeiro osariik

**Rio de Janeiro osariik** on Brasiilia 1. järgu haldusüksus Kagupiirkonnas. Asub Atlandi ookeani rannikul.

Osariik jaguneb 92 omavalitsuseks. Umbes 40% osariigi elanikest elab pealinnas Rio de Janeiros. Teised suuremad omavalitsused on Nova Iguaçu, Niterói, Duque de Caxias, São Gonçalo, São João de Meriti, Campos dos Goytacazes, Petrópolis ja Volta Redonda.

Rio de Janeiro osariik on Brasiilia kõige tihedamini asustatud osariik. Selle pindala on veidi väiksem kui Eesti pindala, kuid rahvaarv on ligi 12 korda suurem.

## Viited

## Välislingid

*Rio de Janeiro osariigi koduleht (*portugali ja inglise keeles*)
BMW 7. seeria

**BMW 7. seeria** on BMW AG toodetav Saksa luksusauto, mida on toodetud alates 1977. aastast. 

2021. aasta seisuga on toodetud kuus põlvkonda BMW 7. seeria mudeleid, kusjuures 7. seeria on alati sedaankerega. 

7. seeria suurimateks konkurentideks Euroopa autode hulgas on Audi A8 ja Mercedes-Benzi S-klass.

## Põlvkonnad
BMW 7. seeriat on toodetud kuue põlvkonna vältel:
* E23 (1977–1984)
* E32 (1986–1994)
* E38 (1994–2002)
* E65 (2002–2008)
* F01 (2008–2015)
* G11 (2015–tänapäev)

## Galerii

Bmw e23 v sst.jpg|E23
BMW-740i-E32.jpg|E32
BMW 750il.jpg|E38
BMW 750i.jpg|E65
BMW 740i (F01) front.JPG|F01
2016 BMW 7-Series (G11) sedan, front view.jpg|G11
BMW 730d (G11, Facelift) – f 16012021.jpg|G11 mudeliuuendus


## Viited
Kümnekroonine meenemünt (2006)

2006. aastal hõbedast vermitud **10-kroonine meenemünt** on pühendatud XX taliolümpiamängudele Torinos.

__TOC__

Tegemist on kollektsionääridele mõeldud meenemündiga mille maksimumtiraaž on 5000 tükki ning mis lasti käibele 6. veebruaril 2006.

Münti müüdi Eesti Panga muuseumis, ühe mündi hind oli 500 krooni. Iga münt on plastkapslis, mis omakorda on spetsiaalses karbis, ning iga mündiga on kaasas sertifikaat, millel on mündi number.

Mündi on verminud Soome Rahapaja (Mint of Finland Ltd) *proof*-kvaliteediga, ning see oli esimene Eesti münt, millel on kuldaplikatsioon.

## Kujundus
Mati Karmini kujundatud hõbedane münt kaalub 28,28 grammi, läbimõõt on 3,861 sentimeetrit ning selle serv on rihveldatud. Mündil on 19 &times; 18&nbsp;mm pindalaga kuldaplikatsioon (kulla sisaldus 99,9%) mille paksus on 50&nbsp;nm (0,05 μm).

### Avers
Mündi esiküljel on Eesti suur riigivapp, mille kohal on sõnad "EESTI VABARIIK" ja all vermimise aasta "2006".

### Revers
Mündi tagaküljel on kullakihiga kaetud suusataja kujutis, mille kohal on nimiväärtus "10 krooni" ning all on Eesti Olümpiakomitee logo ja Rooma number XX.

### Sertifikaat
Iga mündiga käib kaasas sertifikaat, mille ühel küljel on mündi spetsifikatsioon ja teisel küljel Eesti Panga presidendi Andres Lipstoki pühendus eesti ja inglise keeles. Pühenduse eestikeelne tekst on järgmine:
Taliolümpiamängudele pühendatud meenemündiga jätkab Eesti Pank olümpiateemaliste müntide väljaandmist. Hõbemündil kujutatud suusataja nii sümboliseerib Eesti sportlaste edukat esinemist taliolümpiamängudel läbi aegade kui ka jäädvustab suusaspordi ning taliolümpia üha laienevat populaarsust maailmas.
Esmakordselt osales Eesti taliolümpiamängudel 1928. aastal. Taasiseseisvunud riigina võtab Eesti taliolümpiamängudest osa alates 1992. aastast.

## Vaata ka
* Eesti Vabariigi meenemündid
* Olümpiamündid
* Eesti kroon

## Viited

## Välislingid
* Eesti Panga presidendi 30. jaanuari 2006. a määrus nr 2, "Meenemündi käibelelaskmine" (RTL, 03.02.2006, 13, 216)
Triin Loide

**Triin Loide** (sündinud 29. veebruaril 1988) on eesti kirjanik, ajakirjanik ja tõlkija. Trükis on temalt avaldatud üks romaan, kolm juttu ja raamatuarvustusi.

Ta lõpetas 2008. aastal Tartu Descartes'i Lütseumi ja 2014. aastal Tallinna Ülikooli kultuuriteaduse eriala.

Ta on alates 2018. aasta juulist ulmeajakirja "Reaktor" peatoimetaja. Alates 2019. aasta oktoobrist töötab ta ajalehe Sakala arvamustoimetajana.

## Teosed
### Romaan
*"Ja anna meile andeks meie võlad..." (2009)

### Jutud
*Viies ratsanik. – Värske Rõhk, 2006, nr 4, lk 52–57.
*100 dollarit. – Värske Rõhk, 2007, nr 2, lk 42–45.

### Artiklid
* "Hübriid laste- ja suurte raamatust, halvas mõttes" – Postimees, 13. september 2008
* "Kas vähem on rohkem?" – Postimees, 11. oktoober 2008
*"Hikikomori katkine aluspesu" – Postimees, 5. oktoober 2013
*„Disco Elysium“: hümn saamatusele ja lunastusele – Vikerkaar, veebruar 2020

## Tunnustus
*2010 Betti Alveri kirjandusauhind ("Ja anna meile andeks meie võlad...")

## Viited
Eesti pagulaskirjandus

**Eesti pagulaskirjandus** oli kirjandus, mis arenes väljaspool okupeeritud Eestit aastail 1944–1990.

Oma iseloomult on pagulaskirjandus 1940. aastani Eestis loodud ja välja antud kirjanduse jätk. Pagulaskirjandus sai alguse Saksa põgenikelaagris. Teise maailmasõja lõppedes sai keskuseks Rootsi. 1960. aastateni oli pagulaskirjandus elujõulisem Eesti NSV kirjandusest, säilitades sõnavabaduse eelise ka hiljem.

Aastatel 1944–1990 anti paguluses välja 267 romaani ja 181 luulekogu 75 autorilt, palju kirjutati ka memuaarkirjandust – 90 autorilt ilmus ligi 155 teost. 1950. aastatel hakkas osa pagulaskirjanikest kirjutama teoseid asukohamaa keeles.

Tuntuimad pagulaskirjanikud on Gustav Suits, Marie Under, Bernard Kangro, Karl Ristikivi, August Gailit, August Mälk, Artur Adson, Henrik Visnapuu, Ivar Ivask, Ain Kalmus, Helga Nõu, Enn Nõu, Valev Uibopuu, Johannes Aavik, Arno Vihalemm, Kalju Lepik, Ivar Grünthal, Hellar Grabbi, Ilmar Laaban, Arved Viirlaid, Liidia Tuulse, Salme Ekbaum, Gert Helbemäe, Arvo Mägi, Harri Asi, Raimond Kolk ja Albert Kivikas. Enamik neist oli olnud juba 1940. aastal tuntud kirjanikud, kelle loomingu avaldamine ja isegi omamine oli Eesti NSV-s keelatud.

## Vaata ka
* Eesti Kirjanike Kooperatiiv
* Eesti Kirjastus Orto

## Kirjandus
* "Eesti kirjandus paguluses XX sajandil". Toimetanud ja eessõna kirjutanud Piret Kruuspere. Underi ja Tuglase Kirjanduskeskus, Tallinn 2008, 822 lk 
* "Väliseesti kirjanduse konverents: Ettekanded 22. ja 23. oktoobril 1990". Toimetanud Õnne Kepp, Piret Kruuspere ja Piret Viires; 4. raamat sarjast Collegium Litterarum. Tallinn: Eesti Teaduste Akadeemia, 1991
* Karl Muru, Ülo Tonts, Piret Kangur "Väliseesti kirjandus". Tallinn: Eesti Raamat, 1991

## Välislingid
* Enn Nõu. Mis loom on väliseesti kirjanik? EPL, 5. veebruar 2000
Delta Amacuro osariik

**Delta Amacuro osariik** on 1. järgu haldusüksus (osariik) Venezuela idaosas. Asub Kariibi mere ääres, piirneb kagus Guyanaga.

Enamiku osariigi territooriumist hõlmab soostunud ja vihmaperioodil üleujutatud Orinoco delta.

Osariigi staatuse sai 1991. aastal. Halduslikult jaguneb 4 omavalitsusüksuseks (*municipio*):

*Antonio Díazi vald
*Casacoima vald
*Pedernalesi vald
*Tucupita vald

Osariigis asub Orinoco-Mariusa delta rahvuspark.
Ateena harta

**Ateena harta** (inglise keeles *Athens Charter*) on kolme olulise dokumendi nimi, mis on heaks kiidetud Ateenas. See on 1931. aastal ajalooliste ehitismälestiste arhitektide ja tehnikute esimese rahvusvahelise kongressi heaks kiidetud ürik.

1933. aasta Rahvusvahelise Kaasaegse Arhitektuuri kongressi CIAM-i (Congrès internationaux d'architecture moderne) seisukohti sõnastav harta alapealkirjaga "Funktsionaalne linn".

1998. aastal koostatud "Uus Ateena harta", mis sündis tänu CIAM-i IV kongressil (harta avaldati 12 aastat hiljem). Harta propageeris linnaplaanide funktsionaalset tsoneerimist.

## Vaata ka
* Veneetsia harta
* Firenze harta – Firenzes 21. mail 1981 kogunenud ICOMOS-IFLA Ajalooliste Parkide Rahvusvaheline Komitee otsustas koostada ajalooliste parkide kaitse harta. 
* Barcelona harta
* Le Corbusier

## Viited

## Välislingid
* Eesti Planeerijate Ühing
* Eesti Arhitektide Liit
* Euroopa linnaplaneerijate nõukogu
Minas Geraisi osariik

**Minas Gerais** [m'iinaš žir'aiš] on osariik Brasiilia Kagupiirkonnas.

Osariik on elanike arvult Brasiilias São Paulo osariigi järel teisel kohal.

Minas Gerais jaguneb 853 omavalitsuseks. 

Osariik on nime saanud seal asuvate kaevanduste järgi. Kaevandatakse raua-, alumiiniumi- ja tsingimaaki, fosfaate, kulda, teemante ja muid maavarasid. 

## Linnad
Osariigi linnasid:  Belo Horizonte, Contagem, Betim, Juiz de Fora, Montes Claros, Uberlândia, Governador Valadares, Ipatinga, Sete Lagoas, Uberaba, Patos de Minas, Divinópolis, Aimorés, Ouro Preto, Pouso Alegre.

## Vaata ka
* Centro Federal de Educação Tecnológica de Minas Gerais
* Pontifícia Universidade Católica de Minas Gerais

## Viited

## Välislingid
*Minas Geraisi osariigi koduleht (*portugali keeles*)
Catharina-Amalia, Oranje printsess

**Catharina-Amalia, Oranje printsess** (sündinud 7. detsembril 2003 Haagis) on Madalmaade kuningriigi troonipärija, kuningas Willem-Alexanderi ja kuninganna Máxima esmasündinu.

Kuna Hollandis kehtib absoluutne esmasünniõigus, ei saa ükski kuningapaari järgmistest lastest asuda troonile enne Catharina-Amaliat. Abiellumiseks on tal tulevikus vaja saada Hollandi parlamendi luba.

Lisaks esimesele kohale Madalmaade troonipärimisjärjekorras on ta Suurbritannia kuninga George II (1683–1760) vanima tütre Anne'i (1709–1759) otsese järglasena Briti troonipärimisjärjekorras 778. kohal.

## Sünd
Printsess sündis Bronovo haiglas kell 17.01, kaalus 3 kg ja oli 50 cm pikk.

## Ristimine
Printsess ristiti 12. juunil 2004 Püha Jakobi kirikus Hagas. Tema ristivanemad on Madalmaade prints Constantijn (kuninga vend), Rootsi kroonprintsess Victoria, Marc ter Haar (kuningas Willem-Alexanderi sõber), Herman-Diederik Tjeenk Willink (riigikogu esimees), Samantha van Welderen Baroness Rengers-Deane (kuninganna Maxima sõbranna) ja Martín Zorreguieta (kuninganna vend).

****Catharina** valiti Henriëtte Catharina van Nassau järgi.
****Amalia** valiti Amalia von Solmsi järgi.
****Beatrix** valiti endise Hollandi kuninganna Beatrix järgi.
****Carmen** valiti kuninganna Maxima ristiema järgi.
****Victoria** valiti kroonprintsess Victoria järgi.

## Tiitlid
* 7. detsember 2003 – 30. april 2013: Tema Kuninglik Kõrgus Madalmaade Printsess Catharina-Amalia, Oranje-Nassau Printsess
* alates 30. aprillist 2013: Tema Kuninglik Kõrgus Oranje Printsess, Madalmaade Printsess, Oranje-Nassau Printsess

Catharina-Amalia kannab sünnijärgselt Madalmaade printsessi ja Oranje-Nassau printsessi tiitlit. Et ta on otsene troonipärija, kannab ta alates isa kroonimisest ka vastavat lisatiitlit "Oranje printsess", millele tema nime ei lisata.

## Välislingid
*
Ariane (Madalmaade printsess)

**Ariane**, Madalmaade printsess (sündinud 10. aprillil 2007) on Madalmaade kuninga Willem-Alexanderi ja kuninganna Máxima kolmas laps. Oma kahe vanema õe järel on printsess Ariane Madalmaade troonipärimisjärjekorras kolmandal kohal.

## Sünd
Printsess sündis Bronovo haiglas kell 15.45, kaalus 4 kg ja oli 51 cm pikk.

## Ristimine
Printsess ristiti Haagis 20. oktoobril 2007.

***Ariane** on versioon prantsuse nimest Ariadne, ühtlasi soovis kuningapaar samatäheliste nimede traditsiooni.
***Wilhelmina** valiti printsessi vanavanavanaema, kuninganna Wilhelmina järgi.
***Máxima** valiti kuninganna Máxima järgi.
***Ines** valiti kuninganna Máxima noorima õe järgi.
Alexia

**Alexia**, Madalmaade printsess (sündinud 26. juunil 2005 Haagis), on Madalmaade kuninga Willem-Alexanderi ja kuninganna Máxima teine laps. Oma vanema õe järel on ta Madalmaade troonijärjekorras teisel kohal.

## Sündimine
Printsess sündis Bronovo haiglas kell 14.41 ning kaalus 3 kg ja oli 50 cm pikk. 

## Ristimine
Printsess ristiti 19. novembril 2005, ta ristivanemad on printsess Mathilde (Brabanti hertsoginna), Jonkvrouwe Alexandra Jankovich de Jeszenice, Oranje-Nassau prints Johan-Friso, Juan Zorreguieta ja Jonkheer Frans Ferdinand de Beaufort.

***Alexia** valiti kuningas Willem-Alexanderi teise nime järgi.
***Juliana** valiti printsessi vanavanaema, kuninganna Juliana järgi.
***Marcela** valiti kuninganna Maxima õe ja ristiema Marcella Cerruti järgi.
***Laurentien** valiti kuningas Willem-Alexanderi vennanaise printsess Laurentieni järgi.
Máxima

**Máxima** (sündinud **Máxima Zorreguieta Cerruti**na 17. mail 1971 Buenos Aireses) on Madalmaade kuninganna, kuningas Willem-Alexanderi abikaasa.

## Vanemad ja õed-vennad

Máxima isa oli Jorge Horacio Zorreguieta Stefanini ja ema Maria del Carmen Cerruti Carricart. 

Máximal on kaks venda, üks õde ja kolm poolõde.

## Haridus ja karjäär

1995. aastal lõpetas ta Argentina Katoliikliku Ülikooli (*Universidad Católica Argentina*) ning omandas majanduseriala kraadi.

Máxima töötas erinevates Argentina, New Yorgi ja Euroopa firmades.

## Tutvumine kroonprintsiga ja sellele järgnenud arutelu
Máxima ja Willem-Alexander tutvusid 1999. aasta aprillis Sevillas rahvapidustuste ajal. Järgmine kohtumine leidis kahe nädala pärast aset New Yorgis, kus Máxima sel ajal töötas. Üsna varsti kohtus ta ka kuningapaariga. 

Probleeme tekitas aga see, et Máxima isa oli olnud Argentina diktaatorliku presidendi Jorge Rafael Videla valitsuses põllumajandusminister. Kuigi uurimisel selgus, et Máxima isa ei osalenud tsiviilisikute mõrvamisel, arutas parlament tema pulma kutsumist mitu kuud. Lõpuks otsustas Máxima isa ise, et ta ei tule pulma ning lojaalsusest abikaasa vastu ei tulnud pulma ka Máxima ema.

## Kihlumine
Máxima ja Willem-Alexander kihlusid 30. märtsil 2001 ning Máxima esines ajakirjanike ees laitmatus hollandi keeles. 

Kihlusele järgnes 17. mail 2001 kiire kodakondsusvahetus, mis oli vajalik enne kuninglikke pulmi.

## Pulmad
Máxima ja Willem-Alexander abiellusid 2. veebruaril 2002 ning esmalt toimus ilmalik ja seejärel kiriklik laulatus. Pärast laulatust sai Máximast Hollandi kuningakoja populaarseim liige ning kuninganna Beatrix oli andnud talle printsessi tiitli juba enne abiellumist.

## Lapsed

Printsess Catharina-Amalia (Catharina-Amalia Beatrix Carmen Victoria) sündis 7. detsembril 2003 Haagis. Printsess on troonijärjekorras esimesel kohal. Printsess ristiti 12. juunil 2004.

Printsess Alexia (Alexia Juliana Marcela Laurentin) sündis 27. juulil 2005 Haagis. Printsess on troonijärjekorras teisel kohal ja ristiti 19. novembril 2005.

Printsess Ariane (Ariane Wilhelmina Máxima Ines) sündis 10. aprillil 2007 Haagis. Printsess ristiti nagu ta õedki Haagis.

## Ametlikud kohustused
Máxima on keskendunud immigrantide Hollandi kultuuri integreerimisele ning ta on kuulunud parlamendi komisjoni, mis arutas naisimmigrantide töövõimalusi Hollandis. Lisaks paneb Máxima suurt rõhku ka immigrantide hollandi keele õppimisele. Lisaks esindab ta Hollandit arvukatel rahvusvahelistel konverentsidel ning on mitmete tähtsate Hollandi organisatsioonide liige. 

Printsess on reisinud Skandinaavias, Baltikumis, Itaalias, Belgias, Aafrikas, Ameerika Ühendriikides, Jaapanis, Türgis, Marokos, Austraalias jpm.

## Tunnustus
* 2018 Maarjamaa Risti I klassi teenetemärk

## Viited
Leonor (Astuuria printsess)

**Leonor** (*Leonor de Todos los Santos de Borbón y Ortiz*; sündinud 31. oktoobril 2005 Madridis) on Hispaania kuninga Felipe VI ja tema abikaasa, kuninganna Letizia esimene laps, Hispaania troonipärija (Astuuria printsess). 

Leonor sündis oma isapoolse vanaisa kuningas Juan Carlos I valitsemisajal. Ta sai hariduse Santa María de los Rosalesi koolis, kus õppis ka tema isa Felipe VI. Pärast keskkooli lõpetamist õppis ta Ühendkuningriigis Walesis UWC Atlantic College'is. 17. augustil 2023 astus Leonor Sõjaväeakadeemiasse.

Kuningannaks saades oleks ta esimene Leonori-nimeline kuninganna ühendatud Hispaanias ning esimene Hispaania kuninganna pärast Isabella II. Tema noorem õde, infanta Sofía, järgneb talle troonipärimisjärjekorras.

## Sünd
Leonor sündis 31. oktoobril 2005 kell 01.46 Ruber International Clinicus, ta kaalus 3,5 kg ja oli 47 cm pikk. Pisike printsess tuli ilmale keisrilõikega.

## Ristimine
Printsess ristiti 14. jaanuaril 2006 Zarzuela palees Madridi peapiiskopi poolt ning perekonna traditsioone järgides ristiti ta Jordani jõe veega. Printsessi ristivanemateks olid tema isapoolsed vanavanemad, tollane Hispaania kuningas Juan Carlos ja tema abikaasa, tollane Hispaania kuninganna Sofía.
Taani väinad

**Taani väinad** on mitu väina Skandinaavia ja Jüüti poolsaare vahel. Nende hulka kuuluvad Väike-Belt (vähim laius 0,5 km), Suur-Belt (3,7 km), Sund (10,5 km), Kattegat (60 km) ja Skagerrak (110 km). Taani väinad on peamine mereveetee, mis ühendab Läänemere sadamaid maailmamere teiste sadamatega. 

Ajalooliselt algab eesti meremeestel kaugesõit Taani väinadest väljumisega.
Slavutõtš

**Slavutõtš** (ukraina *Славутич*, vene Славутич *Slavutitš*) on linn Ukrainas. Kuulub halduslikult Kiievi oblastisse, kuid asub Tšernigivi oblastist ümbritsetuna 200 km Kiievist põhja pool Dnepri vasakkalda lähedal. 

Slavutõtš asutati 1986. aastal Tšornobõli katastroofi eest evakueeritud Prõpjati elanike jaoks. 

Linnaõigused sai Slavutõtš 1988. aastal.

Kokku ehitati linna kolmteist kvartalit, mis igaüks olid projekteeritud iga NSV Liidu territooriumi (liiduvabariigi) arhitekti poolt ning nimetatud nende maade pealinnade või regioonikeskuste &mdash; vastavalt Bakuu, Belgorodi, Vilniuse, Dobrinini, Jerevani, Kiievi, Leningradi, Moskva, Petseri, Riia, Tallinna, Tbilisi ja Tšernigivi  järgi. Sellest johtuvalt on igal kvartalil oma arhitektuurne iseloom ja väljanägemine.

Linnas asuv Tallinna kvartal oli rajatud Eesti ehitajate ja arhitektide poolt; üheks neist oli arhitekt Tiiu Argus, kes osales ka linna planeerimisel. Tallinna kvartalis annavad tooni eramajad, mida ümbritsevad rohelus, puud ja aiamaad.

Kvartalis on muuhulgas restoran "Старий Таллінн" ("Vana Tallinn").

Linnast läheb raudtee läbi Valgevene ala endise tuumajaama juurde, mis asub 50 km linnast lääne pool.

#### Vaata ka
*Slavutõtši lahing

## Viited

## Välislingid
*http://www.slavutich.kiev.ua
Sofía (infanta)

Hispaania **infanta Sofía** (sündinud 29. aprillil 2007 Madridis) on Hispaania kuninga Felipe VI ja tema abikaasa Letizia teine laps. Oma õe järel on ta Hispaania troonipärimisjärjekorras teisel kohal.

## Sünd
Sofia sündis 29. aprillil 2007 kell 4.50 *Ruber International Clinic*'us, ta kaalus 3,3 kg ja oli 50 cm pikk.

## Ristimine
Infanta ristiti 15. juulil 2007 ning tema ristivanemad on Paloma Rocasolano (emapoolne vanaema) ja Bulgaaria prints Konstantin-Assen.

Nime sai infanta isapoolse vanaema, Hispaania kuninganna Sofía järgi.
Islandi saar

**Islandi saar** on suuruselt teine Euroopa saar Atlandi ookeani põhjaosas, kus paikneb peaaegu kogu Islandi Vabariik. Saare pindala on 103 000 km2.
Kontuurkaart

**Kontuurkaart** on kaart, kus on tähistatud ainult maismaa kontuurid, mõnikord ka siseveed (jõed ja järved), riikide või muude haldusüksuste piirid, linnade asukohad, teiste nähtuste piirid ja objektide asukohad.

Kontuurkaarte kasutatakse muu hulgas kaarditeadmiste kontrollimiseks.
Benedikte

**Benedikte Astrid Ingeborg Ingrid** (sündinud 29. aprillil 1944 Kopenhaagenis) on Taani printsess ja Sayn-Wittgenstein-Berleburgi vürstinna, Taani kuninga Frederik IX ja tema abikaasa, kuninganna Ingridi teine tütar ja kuninganna Margrethe II noorem õde. 

Tema ristivanemad olid Taani kuningas Christian X, Taani prints Gustav, Rootsi kuningas Gustav VI Adolf, Rootsi prints Sigvard (krahv Sigvard Bernadotte), Sir Alexander Ramsay, Taani kuninganna Alexandrine, Suurbritannia kuninganna Elizabeth, Taani printsessid Caroline-Mathilde ja Margrethe ning Rootsi printsess Ingeborg.

## Abielu ja lapsed
Benedikte abiellus 3. veebruaril 1968 Fredensborgi palee kabelis Sayn-Wittgenstein-Berleburgi vürsti Richardiga (29. oktoober 1934 – 13. märts 2017). 

Frederik IX otsustas, et abielust sündivatele lastele jääb õigus Taani troonile, kui nad kasvavad üles Taanis. Kuna aga seda tingimust ei täidetud, jäid lapsed sellest õigusest ilma.

Benediktel ja Richardil on kolm last:
* prints Gustav (sündinud 1969);
* printsess Alexandra (1970);
* printsess Nathalie (1975).

## Huvialad
Printsess huvitub nii Taani kui ka rahvusvaheliste skaudiorganisatsioonide tegevusest ning kui ta oli laps, loodi tema jaoks spetsiaalne skautide rühm. Praegu on ta mitme skaudirühmituse liige ning tegutseb pigem organisatoorsel poolel.

Printsess Benedikte on tihedalt seotud skautlusega nii Taanis kui ka välismaal. Ta on Pigespejdernes fællesrådi (Taani Gaidide Ühendkomitee) esinaine ning De grønne pigespejdere (Taani Rohelised Gaidid) ja Det Danske Spejdekorpsi (Taani Gaidide ja Skautide Ühendus) eestseisja. Lisaks on ta Olave Baden Powell Society (OB-PS) patroon. 

## Sugupuu

## Välislingid
* Printsess Benedikte ametlik koduleht
Scream

**"Scream"** on Tokio Hoteli kolmas album. Albumi pealkiri on tõlge inglise keelde ansambli esimese albumi pealkirjast ("Schrei"). Saksamaal avaldati album pealkirjaga "Room 483", mis on tõlge inglise keelde ansambli teise albumi pealkirjast ("Zimmer 483"). Album "Scream" sisaldabki kahe eelmise albumi laulude ingliskeelseid versioone.

## Lood
#Scream (Schrei, 'karje')
#Ready set go (Übers ende der welt, 'üle maailma lõpu')
#Monsoon (Durch Den Monsun, 'periood')
#Love is dead (Totgeliebt, 'surnud armastus')
#Don´t jump (Spring nicht, 'ära hüppa')
#On the edge (Stich ins Glück, 'käik õnne')
#Sacred (Heilig, 'püha')
#Break away (Ich Brech Aus, 'ma murran välja')
#Rescue me (Rette mich, 'päästa mind')
#Final day (Der letzte Tag, 'viimane päev')
#Forgotten children (Vergessene Kinder, 'unustatud lapsed')
#By your side (An Deiner Seite(Ich Bin Da), 'sinu kõrval(ma olen seal)')
Hans Zimmer

**Hans Florian Zimmer** (sündinud 12. septembril 1957 Saksamaal Frankfurdis) on saksa helilooja, kes  kirjutab peamiselt filmimuusikat.

Ta on kirjutanud muusikat mitmele Hollywoodi suurfilmile, näiteks filmidele "Vihmamees", "Thelma ja Louise", "Kaljukindlus", "Lõvikuningas", "Gladiaator", "Pearl Harbor", "Peenike punane joon", "Allatulistatud Black Hawk", "Viimane Samurai", "Batman alustab", "Da Vinci kood", "Kariibi mere piraadid: Maailma lõpus", "Tähtedevaheline", "Düün" ja "Dunkirk".

Teda on pärjatud filmiauhindadega Oscar ja Kuldgloobus ning muusikaauhinnaga Grammy.

## Välislingid
*Ametlik koduleht
* 
*Hans Zimmeri MySpace
*Hans Zimmer Breaks Down His Legendary Career | Vanity Fair YouTube
Kuuba saar

**Kuuba saar** on saar Põhja-Ameerika lõunaosas. Sellel asub Kuuba põhiosa. 

Pindala 105 006 km², sellega on suuruselt 17. saar maailmas.

## Välislingid
Küprose saar

**Küpros** on saar Vahemere idaosas Türgist lõuna pool ning Lähis-Ida ranniku lähedal. Saar on suuruselt kolmas Vahemeres, jäädes alla Sitsiiliale ja Sardiiniale.

Küprose saarel paiknevad Küprose Vabariik, rahvusvaheliselt tunnustamata Põhja-Küprose Türgi Vabariik ja Suurbritanniale kuuluvad Akrotiri ja Dhekelia suveräänsed baasialad. Saare põhjaosa on alates 1974. aastast Türgi kontrolli all, lõunaosa kuulub Küprose Vabariigile. 

Saare lääne- ja keskosa läbib Tróodose mäestik, mille kõrgeim tipp on Olümpos (1951 m). Tróodose ja põhjaranniku mäestiku vahel paikneb Mesaoría tasandik, mis on Küprose tähtsaim põllumajanduspiirkond ning üks saare tihedamalt asustatud piirkondi.

Saare pikim jõgi on Pediaíos.

Küprose suuremad linnad on Nikosia (pealinn), Limassol, Larnaca, Paphos ja Famagusta. Nikosia on erandlikult maailma viimane jagatud pealinn, mille lõunaosa kuulub Küprose Vabariigile ja põhjaosa Põhja-Küprose Türgi Vabariigile.

## [[UNESCO maailmapärand Küprosel]]
Küprosel on kolm UNESCO maailmapärandi nimistusse kantud kultuurimälestist. Nendeks on Paphose arheoloogiline ala, Tróodose regiooni maalitud kirikud ja Choirokoitia neoliitiline asula. Need mälestised kajastavad Küprose ajalugu neoliitikumist kuni Bütsantsi ja varauusajani ning asuvad kõik Küprose Vabariigi kontrollitaval alal.

## Viited

## Välislingid
*
Nicollette Sheridan

**Nicollette Sheridan** (sündinud **Colette Sheridan**; 21. novembril 1963 Worthingis Lääne-Sussexis) on Kuldgloobusele nomineeritud olnud Briti näitleja.

Ta on tuntud eelkõige Paige Mathesoni osatäitjana USA seebiooperis "Knots Landing" ja Edie Brittina komöödiasarjas "Meeleheitel koduperenaised".

## Välislingid
*
Kim Cattrall

**Kim Victoria Cattrall** (sündinud 21. augustil 1956 Widnesis Lancashire'is Suurbritannias) on inglise näitleja.

Ta on eelkõige tuntud Samantha Jonesi osatäitjana USA komöödiasarjas "Seks ja linn" (1998–2004), samuti selle järgedes "Seks ja linn: film" (2008) ning "Seks ja linn 2" (2010). Lisaks mängis ta filmis "Politseiakadeemia" (1984, filmile on tehtud 6 järge ja ka seriaal, millest üheski ta ei mänginud), ning hiljem filmides "15 minutit" (2001), "Risttee" (2002) ja "Jääprintsess" (2005).

1989 mängis ta filmis "Musketäride tagasitulek", mis on tehtud Alexandre Dumas' romaani "Kakskümmend aastat hiljem" ainetel, Mileedi tütart Justine de Winterit (Dumas' romaanis ei olnud Mileedil tütart, vaid poeg).

Ta on mänginud "Simpsonite" kahes osas Marge Simpsoni keskkooliaegset sõpra Chloe Talbotit, kellest on saanud väljapaistev ajakirjanik (2004 ja 2009).

## Autasud

Samantha Jonesi rolli eest seriaalis "Seks ja linn" nimetati ta igal aastal 1999–2003 Emmy kandidaadiks parima komöödianaisnäitleja kategoorias kõrvalosas. Kuldgloobuse kandidaadiks nimetati ta parima telenaisnäitleja kategoorias kõrvalosas 1999, 2000, 2002 ja 2003, sealjuures 2002 ta võitis.

1991. aastal kandideeris ta parimate ulmefilmide auhinnale Saturn naiskõrvalosatäitja kategoorias leitnant Valerise rolli eest filmis "Star Trek 6: Avastamata maa".

## Osaline filmograafia

## Isiklikku
Kim Cattrall abiellus 4. detsembril 2025 Londonis Chelsea Old Town Hallis oma pikaaegse partneri Russell Thomasiga. Tseremoonia oli väike ja privaatne, kohal viibis vaid lähedane sõpruskond. Paar oli koos olnud alates 2016. aastast ning see on Cattralli neljas abielu.

## Viited

## Välislingid
*
Kyle MacLachlan

**Kyle Merritt MacLachlan** (sündinud 22. veebruaril 1959 Yakimas Washingtoni osariigis) on Kuldgloobusega pärjatud USA filminäitleja.

Ta on eelkõige tuntud peaosatäitmistega David Lynchi lavastatud filmides "Dune", "Blue Velvet" ("Sinine samet") ja seriaalis "Twin Peaks". Lisaks on ta kaasa teinud telesarjades "Seks ja linn" ning "Meeleheitel koduperenaised".

## Välislingid
*
*Kyle MacLachlani ametlik koduleht
Washingtoni järv

**Washingtoni järv** on järv USA-s Washingtoni osariigis. See on osariigi suuruselt teine järv pärast Chelani järve. Järvest läände jääb Seattle'i linn, itta Bellevue ja Kirkland, lõunasse Renton ning  põhja Kenmore'i linn.

## Välislingid
Euroopa Komisjoni peadirektoraatide ja talituste loend

Selles artiklis on loetletud **Euroopa Komisjoni peadirektoraadid ja talitused** neljas rühmas: poliitika, välissuhted, üldtalitused ja sisetalitused.

### Poliitika
*Ettevõtluse ja tööstuse peadirektoraat
*Hariduse ja kultuuri peadirektoraat
*Infoühiskonna ja meedia peadirektoraat
*Merendus- ja kalandusasjade peadirektoraat
*Keskkonna peadirektoraat
*Konkurentsi peadirektoraat
*Majandus- ja rahandusküsimuste peadirektoraat
*Maksunduse ja tolliliidu peadirektoraat
*Õigus-, vabadus- ja turvalisusküsimuste peadirektoraat
*Põllumajanduse ja maaelu arengu peadirektoraat
*Regionaalpoliitika peadirektoraat
*Siseturu ja teenuste peadirektoraat
*Teadusuuringute peadirektoraat
*Teadusuuringute Ühiskeskus
*Tervishoiu ja tarbijakaitse peadirektoraat
*Tööhõive, sotsiaalküsimuste ja võrdsete võimaluste peadirektoraat
*Transpordi ja energeetika peadirektoraat
*Täitevasutused: Aruka energeetika rakendusasutus, Hariduse, Audiovisuaalvaldkonna ja Kultuuri Täitevasutus, Rahvatervise Rakendusamet

### Välissuhted
*Arengu peadirektoraat
*Humanitaarabiamet
*Kaubanduse peadirektoraat
*Koostöötalitus EuropeAid
*Laienemise peadirektoraat
*Välissuhete peadirektoraat

### Üldtalitused
*Ametlike Väljaannete Talitus
*Euroopa Pettustevastane Amet
*Euroopa Ühenduste Statistikaamet
*Peasekretariaat
*Teabevahetuse peadirektoraat
### Sisetalitused
*Eelarve peadirektoraat
*Euroopa poliitika nõustajate büroo
*Euroopa Komisjoni andmekaitseametnik
*Informaatika peadirektoraat
*Infrastruktuuri ja logistika büroo Brüsselis
*Infrastruktuuri ja logistika büroo Luksemburgis
*Kirjaliku tõlke peadirektoraat
*Õigustalitus
*Personali ja halduse peadirektoraat
*Siseauditi talitus
*Suulise tõlke peadirektoraat
*Üksikisikute Rahaliste Õiguste Haldus- Ja Maksetalitus
Olympia

**Olympia** on linn Ameerika Ühendriikides, Washingtoni osariigi pealinn. Asub Thurstoni maakonnas Pugeti väina lõunatipus.

## Välislingid
* Linna koduleht
Espírito Santo osariik

**Espírito Santo osariik** on Brasiilia 1. järgu haldusüksus Kagupiirkonnas. Asub Atlandi ookeani rannikul.

Osariik jaguneb 78 omavalitsusüksuseks. Suuremad linnad on Vila Velha, Serra, Cariacica ja Vitória.

## Viited

## Välislingid

*Espírito Santo osariigi koduleht (*portugali keeles*)